b'\n_START_ARTICLE_\nJanne Kettunen\n_START_SECTION_\nUra\n_START_PARAGRAPH_\nKettunen on Saimaan Pallon kasvatti. Kaudella 2010\xe2\x80\x932011 h\xc3\xa4n toimi seuran B-nuorten kapteenina. Kettunen voitti B-nuorten I-divisioonan runkosarjassa SaiPan sis\xc3\xa4isen piste-, maali- ja sy\xc3\xb6tt\xc3\xb6p\xc3\xb6rssin tehoilla 22+25=47. Kaudella 2011\xe2\x80\x932012 h\xc3\xa4n oli B-nuorten SM-karsinnoissa joukkueen paras pistemies ja sy\xc3\xb6tt\xc3\xa4j\xc3\xa4 tehoilla 5+14=19. Kaudella 2012\xe2\x80\x932013 Kettunen toimi SaiPan A-nuorten varakapteenina. Kaudella 2013\xe2\x80\x932014 h\xc3\xa4n oli joukkueen paras sy\xc3\xb6tt\xc3\xa4j\xc3\xa4 ja jakoi sis\xc3\xa4isen pistep\xc3\xb6rssin toisen sijan Adam Zbo\xc5\x99ilin kanssa. Kaudella 2014\xe2\x80\x932015 Kettunen toimi SaiPan A-nuorten kapteenina. H\xc3\xa4n jakoi kev\xc3\xa4\xc3\xa4n 2015 pudotuspeleiss\xc3\xa4 joukkueen sis\xc3\xa4isen piste- ja maalip\xc3\xb6rssin voiton tehoilla 6+2=8._NEWLINE_Kes\xc3\xa4kuussa 2015 Kettunen teki 1+1-vuotisen SM-liigasopimuksen SaiPan kanssa. Lokakuun puolessa v\xc3\xa4liss\xc3\xa4 seura lainasi h\xc3\xa4net kuukauden loppuun asti ulottuneella sopimuksella Mestis-joukkue Rovaniemen Kiekkoon, mutta SaiPa kutsui Kettusen kuitenkin kolmen ottelun j\xc3\xa4lkeen takaisin yl\xc3\xb6s ja h\xc3\xa4n teki liigadebyyttins\xc3\xa4 27. lokakuuta 2015 Tapparaa vastaan. Kettunen sai ottelussa j\xc3\xa4\xc3\xa4aikaa 10.19 minuuttia. Seuraavassa ottelussaan 30. lokakuuta 2015 vieraissa Pelicansia vastaan h\xc3\xa4n teki liigauransa avausmaalin. Kaikkiaan Kettunen pelasi kauden aikana SM-liigassa seitsem\xc3\xa4n runkosarjaottelua. Suurimman osan kaudestaan h\xc3\xa4n pelasi kuitenkin yli-ik\xc3\xa4isen\xc3\xa4 SaiPan A-nuorissa, joiden toiseksi paras maalintekij\xc3\xa4 ja kolmanneksi paras pistemies Kettunen oli tehoilla 20+18=38. Huhtikuussa 2016 SaiPa k\xc3\xa4ytti h\xc3\xa4nen sopimuksessaan olleen option ja teki vuoden mittaisen jatkosopimuksen Kettusen kanssa._NEWLINE_Syyskaudella 2016\xe2\x80\x932017 Kettunen pelasi SaiPan liigajoukkueessa kolme runkosarja- ja viisi Mestarien liigan ottelua, kunnes marraskuussa 2016 seura lainasi h\xc3\xa4net 18. joulukuuta 2016 asti kest\xc3\xa4neell\xc3\xa4 sopimuksella Mestis-joukkue Savonlinnan Pallokerhoon. Joulutauolla Kettusen lainasopimusta jatkettiin kauden loppuun. H\xc3\xa4n pelasi siell\xc3\xa4 23 ottelua sek\xc3\xa4 kaksi ottelua my\xc3\xb6s lainalla my\xc3\xb6s Suomi-sarjajoukkue Imatran Ketter\xc3\xa4ss\xc3\xa4, kunnes siirtotakarajalla Kettunen palasi loppukaudeksi SaiPan vahvuuteen. Taustalla oli joukkueen loukkaantumissuma. H\xc3\xa4n pelasi SaiPassa kaikkiaan 14 runkosarjaottelua tehden kolme sy\xc3\xb6tt\xc3\xb6pistett\xc3\xa4. _NEWLINE_Huhtikuussa 2017 Kettunen teki SaiPan kanssa vuoden mittaisen ja nelj\xc3\xa4n kuukauden koeajan sis\xc3\xa4lt\xc3\xa4v\xc3\xa4n jatkosopimuksen. H\xc3\xa4n pelasi siell\xc3\xa4 yhdeks\xc3\xa4n runkosarjaottelua tehden yhden sy\xc3\xb6tt\xc3\xb6pisteen, mutta Kettusen koejakso ei kuitenkaan johtanut jatkosopimukseen ja h\xc3\xa4n siirtyi lokakuussa loppukauden 2017\xe2\x80\x932018 kattavalla sopimuksella edellisen\xc3\xa4 kev\xc3\xa4\xc3\xa4n\xc3\xa4 Mestikseen nousseeseen Imatran Ketter\xc3\xa4\xc3\xa4n. Kaudella 2018\xe2\x80\x932019 Kettunen voitti siell\xc3\xa4 sek\xc3\xa4 Mestiksen mestaruuden ett\xc3\xa4 Suomen Cupin._NEWLINE_Kaudeksi 2019\xe2\x80\x932020 Kettunen siirtyi vuoden mittaisella sopimuksella KeuPa HT:hen.\n_START_SECTION_\nMuuta\n_START_PARAGRAPH_\nKettunen valmistui ylioppilaaksi Kimpisen lukiosta kev\xc3\xa4\xc3\xa4ll\xc3\xa4 2013.'